CELEX: 62020TN0763
Language: sk
Date: 2020-12-23 00:00:00
Title: Vec T-763/20: Žaloba podaná 23. decembra 2020 – Inner Mongolia Shuangxin Environment-Friendly Material/Komisia

15.2.2021   
            
            
               SK
            
            
               Úradný vestník Európskej únie
            
            
               C 53/65
            
         
      Žaloba podaná 23. decembra 2020 – Inner Mongolia Shuangxin Environment-Friendly Material/Komisia
      (Vec T-763/20)
      (2021/C 53/82)
      Jazyk konania: angličtina
      
         Účastníci konania
      
      
         Žalobkyňa: Inner Mongolia Shuangxin Environment-Friendly Material Co. Ltd (Ordos city, Čína) (v zastúpení: J. Cornelis, F. Graafsma a E. Vermulst, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil vykonávacie nariadenie Komisie (EÚ) 2020/1336 z 25. septembra 2020, ktorým sa ukladá konečné antidumpingové clo na dovoz určitých polyvinylalkoholov s pôvodom v Čínskej ľudovej republike,
               
            
                  —
               
               
                  uložil Európskej komisii povinnosť nahradiť trovy konania vynaložené žalobkyňou.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza sedem žalobných dôvodov.
      
                  1.
               
               
                  Prvý žalobný dôvod je založený na tom, že článok 2 ods. 6a nariadenia Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (ďalej len „základné nariadenie“), stanovuje prístup a výnimku, ktoré nie sú upravené v antidumpingovej dohode WTO (ďalej len „ADA“), a preto ho nemožno uplatniť.
               
            
                  2.
               
               
                  Druhý žalobný dôvod je založený na porušení článku 2 ods. 6a písm. a) základného nariadenia, keďže žalovaná sa dopustila zjavne nesprávneho posúdenia tým, že nesprávne vyložila článok 2 ods. 6a písm. a) základného nariadenia, usúdila, že mexické účtovné závierky neboli ľahko dostupné, porušila svoju povinnosť starostlivosti, keďže nezohľadnila zmysluplné údaje, ktoré by vylúčili Turecko ako vhodnú reprezentatívnu krajinu, a nevybrala Mexiko ako najvhodnejšiu reprezentatívnu krajinu.
               
            
                  3.
               
               
                  Tretí žalobný dôvod je založený na porušení článku 2 ods. 6a písm. a) základného nariadenia, keďže normálna hodnota nebola stanovená výlučne na základe neskreslených hodnôt príslušných výrobných faktorov.
               
            
                  4.
               
               
                  Štvrtý žalobný dôvod je založený na porušení článku 2 ods. 10 základného nariadenia.
               
            
                  5.
               
               
                  Piaty žalobný dôvod je založený na porušení článku 18 základného nariadenia, keďže boli použité fakty, ktoré boli dostupné v čase, keď to nebolo odôvodnené.
               
            
                  6.
               
               
                  Šiesty žalobný dôvod je založený na porušení článku 3 ods. 2 a 3 základného nariadenia, na zjavne nesprávnom posúdení v rámci stanovenia cenového podhodnotenia a v dôsledku toho na porušení článku 3 ods. 6 základného nariadenia tým, že neboli vykonané analýzy segmentovaných cenových podhodnotení, neboli vykonané nevyhnutné úpravy rozdielov v kvalite a nebolo stanovené cenové podhodnotenie pre výrobok ako celok.
               
            
                  7.
               
               
                  Siedmy žalobný dôvod je založený na porušení práva žalobkyne na obranu, keďže jej neboli sprístupnené potrebné informácie na to, aby sa mohla vyjadriť k analýzam týkajúcim sa podhodnotenia.